text: Rund fødselsdag med hundredevis af lagkager
  20 oktober 2012 kl. 15.47
  NORDBORG. Glæden ved at fylde 100 år blev lørdag gavmildt delt med alle borgere på plejehjem og i botilbud i Sønderborg kommune med fødselsdagslagkager til alle.
  Det var Bitten Clausens eget ønske, at den runde dag skulle fejres med gratis lagkager.
  Ved Danfoss hovedsæde i Nordborg mødte mange op for skrive en lille hilsen til den folkekære enke, som har spillet en stor rolle i mange sønderjyders liv, siden hun blev gift med Danfoss-grundlæggeren Mads Clausen i 1939.
  - Det her er en dag, som vi har glædet os til i mange måneder, fortæller fødeslarens søn, Jørgen Mads Clausen på familiens vegne til TV SYD.
  
  Bitten-march
  Hans nu 100-årige mor indledte festdagen med brunch sammen med familien og en koncert med Danfoss-orkesteret, der havde komponeret en særlig Bitten-march i dagens anledning.
  Resten af dagen blev fejret i private rammer. I fødselarens eget tempo.
  - Min mor har det godt, det er klart, at hun bliver hurtigere træt, men hun er rørig og det er dejligt at have en mor på 100 år, smiler en glad Jørgen Mads Clausen.
  